מגדלי הלהבה

מגדלי הלהבה (באזרית: Alov qüllələri) הם שלושה גורדי שחקים השוכנים בדרום-מערבה של באקו, בירת אזרבייג'ן. בניית המגדלים החלה בשנת 2007 והסתיימה באפריל 2012 בעלות כוללת של 350 מיליון דולר. מגדל הלהבה 1, הגבוה שבמגדלים, מתנשא לגובה של 182 מטרים ובו 39 קומות המשמשות למגורים. במגדל הלהבה 2 המשמש כבית מלון 36 קומות והוא מתנשא לגובה של 165 מטרים. מגדל הלהבה 3 משמש למשרדים ומתנשא לגובה של 161 מטרים ובו 28 קומות. שלושת המגדלים המעוצבים כשלוש להבות הפונות כלפי חוץ, נועדו לסמל את יסודות האש, והם התייחסות לכינוי של אזרבייג'ן "ארץ האש ", שמקורו היסטורית באזור שבו גז טבעי נפלט מהאדמה ומתפללים זורואסטרים ראו בלהבות סמל לנשגב (בעיקר במקדש האש של באקו ויאנר דג). שלושת הבניינים (דרום, מזרח ומערב) והפודיום אשר בנויים על מגרש בשטח 28 דונם, כוללים 130 דירות מגורים על פני 33 קומות, מגדל מלון פיירמונט הכולל 250 חדרים ו-61 דירות עם שירות, ובנייני משרדים המספקים 33,114 מ"ר נטו של שטח משרדים. הפודיום מכיל שטחי מסחר נוספים בשלוש קומות, הממוקמים ישירות מעל אולם הנשפים ומתקני הכנסים של המלון. שתיים משלוש קומות המסחר נגישות מבחוץ, ויוצרות מפל ייחודי של חללים על פני האתר המשופע. הפרויקט תוכנן על ידי חברת האדריכלים HOK , ‏ DIA Holdings שימשה כקבלן הבנייה, ו-Hill International סיפקה את ניהול הפרויקט. תאורה מגדלי הלהבות מחופים בקירות מסך ומכוסים לחלוטין במסכי LED המציגים את תנועת האש, הנראית מנקודות הרחוקות ביותר של העיר. חזיתות שלושת מגדלי הלהבות מתפקדות כמסכי תצוגה גדולים באמצעות יותר מ-10,000 גופי תאורת LED בעלי עוצמה גבוהה, אשר סופקו על ידי חברת Osram . מופע האורות עובר בין להבות ענקיות, צבעי דגל אזרבייג'ן, דמות המנופפת בדגל ומיכלי מים ענקיים המתמלאים. זמני המעבר הם כשתי דקות. בתרבות הבניינים מופיעים בסדרת הטלוויזיה הדוקומנטרית "הנדסת אקסטרים " המשודרת בערוץ דיסקברי ובערוץ המדע . הפרק "הטרנספורמציה המדהימה של אזרבייג'ן" שודר ב-22 באפריל 2011 כחלק מעונה 9. מגדלי הלהבה הופיעו בטריילרים לפני מופעים רבים לאירוויזיון 2012 שנערך בבאקו ועל בול דואר שהופק לכבוד האירוע. המגדלים הם נקודת ציון בולטת במשחק הווידאו Battlefield 4, כאשר השלב הראשון של קמפיין השחקן היחיד מתרחש בבאקו. בנוסף, המגדלים הוצגו לעיתים קרובות במהלך סיקור מרוץ הגרנד פרי האירופי הראשון של פורמולה 1 שנערך בבאקו. קישורים חיצוניים מגדלי הלהבה באתר משרד המהנדסים ורנר סובק מגדלי הלהבה באתר המועצה לעירוניות אנכית (CVU) אודות המגדלים באתר SkyscraperCity המגדלים באתר SkyscraperPage